10 springvand i Hjørring Kommune bliver sparet væk. Kun sponsorater kan redde vandkunsten.

Teknik- og Miljøudvalget i Hjørring Kommune besluttede onsdag aften at spare i alt 350.000 kroner ved at lukke en række offentlige toiletter og lukke for vandet ved knap halvdelen af kommunens springvand. Det handler om 10 af kommunens i alt 21 springvand og fordeler sig med et i Hirtshals, fem i Hjørring og fire i Sindal. - Det er penge vi er blevet pålagt at spare, og hvis ikke det skulle gå ud over toiletter og springvand skulle det koste på cykelstierne og asfaltkontoen, siger formand for Teknik- og Miljøudvalget Ole Ørnbøll. - Og så siger folke godt nok: Jamen, det er jo kun 150.000 kroner, og ja, det er ikke mange penge i det store regnskab, men de skal spares alligevel, for ellers når enderne ikke sammen, siger han videre. Springvandene kan dog reddes, men kun hvis private virksomheder vil betale et sponsorat, der dækker driften af dem. - Så ville man få sit navn på et skilt på springvandet og på kommunens hjemmeside og så kunne vi fortsast have vand i dem, siger Ole Ørnbøll, som på forhånd er skeptisk overfor om den model er gangbar. - Det bliver svært, og jeg tror faktisk ikke, det kan lade sig gøre, siger han. - Forvaltningen har snakket med handelsstandsforeningerne forud for mødet, men i går (onsdag red.) var der ikke nogen, der havde bidt på, så nu er aftalen at snakken med dem skal intensiveres, siger formanden. De 10 springvand koster mellem 10.000 og 25.000 kroner i drift. Det dyreste er springvandet på Sverrigsgade i Sindal.